雖然帕提穆拉領導嘅起義為時短暫，但佢嘅事蹟成為摩鹿加羣島獨立同埋印尼愛國主義嘅精神象徵。印尼嘅第一任總統蘇卡諾話「帕提穆拉係一個偉大嘅愛國者」；第二任總統蘇哈托喺1973年11月6號簽署總統令87/TK，追封帕提穆拉做「印尼國家英雄」。帕提穆拉向杜史塔特堡發起攻擊嘅5月15號定為「帕提穆拉日」。2000年，印尼發行1000盧比嘅新紙鈔，上面印嘅就係帕提穆拉嘅畫像。